A Törvényszék (hetedik tanács) 2018. március 8‑i ítélete – Rose Vision kontra Bizottság



(T‑45/13. RENV. és T‑587/15. sz. ügy)

„Választottbírósági kikötés – A kutatási, technológiafejlesztési és demonstrációs tevékenységekre vonatkozó hetedik keretprogram (2007–2013) – A FIRST, FutureNEM, sISI, 4NEM és SFERA projektekre vonatkozó támogatási megállapodások – A záró könyvvizsgálói jelentés közlésére vonatkozó határidő – Projektek végrehajtásának szabálytalanságait megállapító pénzügyi auditok – A kifizetések felfüggesztése – A könyvvizsálat bizalmas jellege – A bejelentett költségek támogathatósága – Szerződésen kívüli felelősség – A kifizetett összegek visszatérítése – A korai előrejelző rendszerbe való bejegyzéssel okozott kár”

1. Bírósági eljárás–A Bíróság által hozott, a Törvényszéket kötő ítélet–Feltételek–Fellebbezést követő visszautalás–A Bíróság által a fellebbezés során véglegesen eldöntött jogkérdések–Jogerő–Terjedelem (A Bíróság alapokmánya, 53. cikk, első bekezdés, és 61. cikk; a Törvényszék eljárási szabályzata, 215. cikk) (lásd: 45. pont)

2. Bírósági eljárás–A jogvita tárgya–Az eljárás során történő módosítás–Tilalom (A Törvényszék eljárási szabályzata, 76. cikk, (1) bekezdés, d) pont, és 84. cikk, (2) bekezdés) (lásd: 57. pont)

3. Megsemmisítés iránti kereset–Végrehajtható határozat ellen irányuló kereset–Az EUMSZ 263. cikk alapján megtámadható határozat–Elfogadhatóság–A szerződéses kikötésekre, illetve az irányadó nemzeti jogra vonatkozó jogalapok–Elfogadhatatlanság (EUMSZ 263., EUMSZ 288. és EUMSZ 299. cikk) (lásd: 69. és 70. pont)

4. Bírósági eljárás–Perfüggőségi kifogás–A két keresettel érintett feleknek, valamint e keresetek tárgyának és jogalapjainak azonossága–A másodikként benyújtott kereset elfogadhatatlansága (lásd: 88. pont)

5. Az Európai Unió költségvetése–Uniós pénzügyi támogatás–A kedvezményezett kötelezettsége a támogatás feltételeinek tiszteletben tartására–Kizárólag a ténylegesen felmerült kiadásokra vonatkozó finanszírozás–A feltüntetett költségek valóságának igazolása–Hiány–Nem elszámolható költségek–Az Unió pénzügyi támogatásának tárgyát képező projektek megfelelő műszaki végrehajtása–Hatás hiánya (EUMSZ 317. cikk) (lásd: 95. pont)

6. Bírósági eljárás–A Törvényszék előtt választottbírósági kikötés alapján történő keresetindítás–Jogalapok–A bizalomvédelem és a jogbiztonság elvének megsértése–Hatástalan jogalap–Elutasítás (EUMSZ 272. cikk) (lásd: 110. pont)

7. Az Európai Unió költségvetése–Uniós pénzügyi támogatás–A kedvezményezett kötelezettsége a támogatás feltételeinek tiszteletben tartására–A felmerült költségek igazolása–A kifizetett előlegek visszatéríttetése iránt a Bizottság által indított eljárás–A bizonyítási teher megoszlása (EUMSZ 272. és EUMSZ 317. cikk) (lásd: 163. és 166. pont)

8. Szerződésen kívüli felelősség–Feltételek–Jogellenesség–Kár–Okozati összefüggés–Együttes feltételek–A bíróság kötelezettsége azok meghatározott sorrendben történő vizsgálatára–Hiány–E feltételek egyikének hiánya–A kártérítési kereset egészének elutasítása (EUMSZ 340. cikk, második bekezdés) (lásd: 203–207. pont)

9. Szerződésen kívüli felelősség–Kár–Megtérítendő kár–Abból eredő kár, hogy a támogatási megállapodások alapján a felperesnek járó összegek kifizetését felfüggesztették a felperes nevének a Bizottság engedélyezésre jogosult tisztviselői és a végrehajtó ügynökségek által használt korai előrejelző rendszerbe való felvételét követően–Kizártság (EUMSZ 340. cikk, második bekezdés) (lásd: 210. pont)

Tárgy

A T‑45/13. RENV. sz. ügyben először is az EUMSZ 272. cikken alapuló és a FutureNEM projektre szerződéses kikötések megsértésének megállapítására vonatkozó kérelem, másodszor az EUMSZ 272. cikken alapuló és a felperes által az említett szerződéses kikötések Bizottság általi megsértése folytán állítólagosam általa elszenvedett kár megtérítése iránti kérelem, harmadszor az EUMSZ 268. cikken alapuló és a felperes által a nevének a korai jelző rendszerbe (SAP) történő bejegyzése folytán állítólagosan elszenvedett kár megtérítése iránti kérelem, negyedszer pedig az EUMSZ 263. cikken alapuló, a felperes nevének a SAP‑ba történő bejegyzéséről szóló határozat megsemmisítése iránti kérelem, továbbá a T‑587/15. sz. ügyben először is lényegében az EUMSZ 272. cikken alapuló és a FIRST, FutureNEM, sISI, 4NEM és SFERA projektre szerződéses kikötések megsértésének megállapítására vonatkozó kérelem, másodszor az EUMSZ 272. cikken alapuló és annak megállapítására irányuló kérelem, hogy a felperes nem tartozik a Bizottságnak a tőle követelt összeggel, a felperes által a szerződéses kikötések Bizottság általi megsértése folytán állítólagosam általa elszenvedett kár megtérítése iránti kérelem, valamint a Bizottság arra való kötelezése iránti kérelem, hogy fizesse meg az említett projektekben való részvétele alapján járó összegeket, harmadszor az EUMSZ 268. cikken alapuló és a felperes által a nevének a SAP‑ba történő bejegyzése folytán állítólagosan elszenvedett kár megtérítése iránti kérelem, negyedszer az EUMSZ 263. cikken alapuló, a felperes által fizetendő összesen 535613,20 eurós, kamatokkal növelt összeg visszatéríttetéséről szóló, 2015. július 28‑i C(2015) 5449 végleges bizottsági határozat megsemmisítése iránti kérelem.

Az ítélet rendelkező része

1) A Törvényszék a T‑45/13. RENV. és T‑587/15. sz. ügyet az ítélethozatal céljából egyesíti.

2) A Törvényszék a keresetet elutasítja.